## Odluka o pobližnim uvjetima osnivanja, poslovanja i prestanka podružnice kreditne institucije iz treće države u Republici Hrvatskoj

### NN 1/2009 (2.1.2009.), Odluka o pobližnim uvjetima osnivanja, poslovanja i prestanka podružnice kreditne institucije iz treće države u Republici Hrvatskoj

HRVATSKA NARODNA BANKA

30

Na temelju članka 90. stavka 2. i članka 174. stavka 3. Zakona o kreditnim institucijama (»Narodne novine«, br. 117/2008.) i članka 43. stavka 2. točke 9. Zakona o Hrvatskoj narodnoj banci (»Narodne novine«, br. 75/2008.) guverner Hrvatske narodne banke donio je

ODLUKU

O POBLIŽIM UVJETIMA OSNIVANJA, POSLOVANJA I PRESTANKA PODRUŽNICE KREDITNE INSTITUCIJE IZ TREĆE DRŽAVE U
REPUBLICI HRVATSKOJ

OPĆE ODREDBE

Članak 1.

(1) Ovom Odlukom pobliže se propisuju uvjeti za osnivanje, poslovanje i prestanak podružnice kreditne institucije iz treće države u Republici Hrvatskoj (u nastavku teksta: podružnica) te način primjene odredaba navedenih u članku 90. stavku 1. Zakona o kreditnim institucijama na podružnicu.

(2) Kreditna institucija iz treće države (u nastavku teksta: osnivač) koja namjerava osnovati podružnicu na području Republike Hrvatske dužna je dobiti odobrenje za osnivanje podružnice od Hrvatske narodne banke.

(3) Osnivač može na teritoriju Republike Hrvatske osnovati samo jednu podružnicu. Ako osnivač želi obavljati poslove na više lokacija na teritoriju Republike Hrvatske, podružnica može osnovati jednu ili više organizacijskih jedinica.

(4) Hrvatska narodna banka poduzet će prije odlučivanja o zahtjevu za izdavanje odobrenja za osnivanje podružnice sve radnje potrebne za zaključivanje sporazuma o suradnji na području nadzora s tijelom nadležnim za superviziju osnivača u državi u kojoj se nalazi njegovo sjedište.

Vođenje poslova i zastupanje podružnice

Članak 2.

(1) Poslove podružnice vode i podružnicu zastupaju najmanje dvije osobe koje je imenovao osnivač (u nastavku teksta: rukovodstvo podružnice). Jedan od članova rukovodstva podružnice imenuje se za direktora. Rukovodstvo podružnice vodi poslove na vlastitu odgovornost.

(2) Rukovodstvo podružnice dužno je voditi poslove podružnice s područja Republike Hrvatske.

(3) Osnivač može ovlastiti prokurista za zastupanje podružnice odnosno sklapanje ugovora i poduzimanje pravnih radnja u ime i za račun podružnice koje proizlaze iz usluga za koje je podružnica dobila odobrenje Hrvatske narodne banke, ali samo zajedno barem s jednim članom rukovodstva podružnice.

(4) Najmanje jedan član rukovodstva podružnice mora poznavati hrvatski jezik dovoljno da bi mogao obavljati tu funkciju. Najmanje jedan član rukovodstva podružnice mora imati prebivalište ili uobičajeno boravište u Republici Hrvatskoj.

(5) Članovi rukovodstva podružnice moraju obavljati poslove upravljanja podružnicom u punom radnom vremenu i biti u radnom odnosu s osnivačem.

Rukovodstvo podružnice

Članak 3.

(1) Članom rukovodstva podružnice može biti imenovana samo osoba koja je dobila prethodnu suglasnost Hrvatske narodne banke za obavljanje funkcije člana rukovodstva podružnice.

(2) Zahtjev za izdavanje prethodne suglasnosti iz stavka 1. ovog članka podnosi osnivač.

(3) Osoba koja je već dobila suglasnost za obavljanje funkcije člana rukovodstva i koju osnivač želi ponovo imenovati, dužna je ponovo proći postupak propisan Zakonom o kreditnim institucijama i propisima donesenim na temelju tog Zakona.

(4) Članovi rukovodstva podružnice moraju ispunjavati sve uvjete koji su propisani za člana uprave kreditne institucije prema Zakonu o kreditnim institucijama i propisima donesenim na temelju tog Zakona.

(5) Odredbe Zakona o kreditnim institucijama i propisa donesenih na temelju tog Zakona koje se odnose na izdavanje prethodne suglasnosti za člana uprave kreditne institucije na odgovarajući se način primjenjuju na člana rukovodstva podružnice. Odredbe Zakona o kreditnim institucijama koje se odnose na izdavanje suglasnosti za predsjednika uprave kreditne institucije na odgovarajući se način primjenjuju na direktora podružnice.

(6) Rukovodstvo podružnice imenuje se na rok koji ne može biti duži od pet godina, a osnivač može opozvati člana rukovodstva podružnice i prije isteka navedenog roka.

(7) Osnivač je dužan podnijeti zahtjev za izdavanje prethodne suglasnosti iz stavka 2. ovog članka najmanje tri mjeseca prije isteka mandata pojedinog člana rukovodstva.

(8) Kada rukovodstvo podružnice nije u punom sastavu ili kada članovi rukovodstva podružnice ne mogu obavljati svoju funkciju, osnivač je dužan, najkasnije u roku od osam dana od dana utvrđivanja te činjenice, bez suglasnosti Hrvatske narodne banke, imenovati privremenog člana rukovodstva podružnice na vrijeme od najviše tri mjeseca i o tome bez odgađanja obavijestiti Hrvatsku narodnu banku.

(9) U roku od trideset dana od dana imenovanja privremenog člana rukovodstva podružnice iz stavka 8. ovog članka osnivač je dužan Hrvatskoj narodnoj banci podnijeti zahtjev za izdavanje prethodne suglasnosti iz stavka 2. ovog članka za imenovanje novog člana rukovodstva podružnice.

Dužnosti i odgovornosti rukovodstva podružnice

Članak 4.

(1) Rukovodstvo podružnice dužno je osigurati da podružnica posluje u skladu:

1) s pravilima struke,

2) sa Zakonom o kreditnim institucijama, propisima donesenim na temelju tog Zakona i

3) s drugim propisima kojima se uređuje poslovanje kreditne institucije.

(2) Rukovodstvo podružnice dužno je osigurati provođenje supervizorskih mjera naloženih od Hrvatske narodne banke i drugih nadzornih tijela.

Obavještavanje osnivača i Hrvatske narodne banke

Članak 5.

(1) Rukovodstvo podružnice dužno je bez odgađanja, u pismenom obliku, obavijestiti upravu osnivača i Hrvatsku narodnu banku:

1) ako nastanu okolnosti u kojima odobrenje za osnivanje podružnice prestaje važiti ili ako se pojave razlozi za oduzimanje odobrenja za osnivanje podružnice ili razlozi za oduzimanje odobrenja za pružanje pojedine financijske usluge,

2) ako se financijsko stanje podružnice promijeni tako da stopa adekvatnosti kapitala podružnice padne ispod stope propisane člankom 8 ove Odluke,

3) ako podružnica prekorači dopuštenu izloženost prema jednoj osobi zbog smanjenja jamstvenoga kapitala ili zbog okolnosti na koje nije mogla utjecati.

(2) Rukovodstvo podružnice dužno je bez odgađanja, u pismenom obliku, obavijestiti upravu osnivača o svim mjerama Hrvatske narodne banke i drugih nadzornih tijela koje su donesene u postupku supervizije podružnice ili nadzora nad njom.

Upravljanje rizicima

Članak 6.

Odredbe Zakona o kreditnim institucijama i propisa donesenih na temelju tog Zakona koje se odnose na upravljanje rizicima na odgovarajući se način primjenjuju na podružnice.

Kapital podružnice

Članak 7.

(1) Osnivač je dužan osigurati sredstva za osnivanje podružnice u iznosu od najmanje 40 milijuna kuna.

(2) Sredstva iz stavka 1. ovog članka smatraju se jamstvenim kapitalom podružnice u smislu primjene odredaba Zakona o kreditnim institucijama i drugih propisa donesenih na temelju tog Zakona.

(3) Osnivač je dužan o namjeravanom smanjenju jamstvenoga kapitala prethodno obavijestiti Hrvatsku narodnu banku, s tim da jamstveni kapital ni u jednom trenutku ne smije biti manji od 40 milijuna kuna.

Adekvatnost jamstvenoga kapitala

Članak 8.

(1) Podružnica je dužna radi sigurnog i stabilnog poslovanja održavati odgovarajuću stopu adekvatnosti jamstvenoga kapitala.

(2) Stopa adekvatnosti jamstvenoga kapitala mora iznositi najmanje 12 posto.

(3) Stopa adekvatnosti jamstvenoga kapitala izračunava se na način propisan Odlukom o adekvatnosti jamstvenoga kapitala kreditnih institucija.

(4) Iznimno od stavka 3. ovog članka podružnica nije dužna izračunavati kapitalni zahtjev za svoja potraživanja od osnivača ili potencijalne obveze prema osnivaču.

Velike izloženosti

Članak 9.

(1) Na izloženost podružnice prema osnivaču i s njim povezanim osobama ne primjenjuju se odredbe o ograničenju najveće dopuštene izloženosti, odredbe vezane uz ograničenje ukupnih izloženosti ni odredbe o potrebnom odobrenju nadzornog odbora za zaključivanje pojedinačnoga pravnog posla na temelju kojeg bi ukupna izloženost podružnice mogla rezultirati velikom izloženošću, u skladu sa Zakonom o kreditnim institucijama.

(2) Ukupna izloženost podružnice prema osnivaču i s njim povezanim osobama ne smije prelaziti ukupne obveze koje podružnica ima prema osnivaču i s njim povezanim osobama, uključujući i sredstva iz članka 7. stavka 1. ove Odluke.

(3) Za zaključivanje pojedinačnoga pravnog posla na temelju kojeg bi ukupna izloženost podružnice mogla rezultirati velikom izloženošću podružnice prema jednoj osobi ili grupi povezanih osoba potrebna je suglasnost osnivača. Suglasnost osnivača potrebna je i za zaključivanje pravnog posla zbog kojeg bi se velika izloženost podružnice prema jednoj osobi ili grupi povezanih osoba povećala tako da postane jednaka jamstvenom kapitalu podružnice ili da prijeđe 15 posto odnosno 20 posto jamstvenoga kapitala podružnice.

Eksternalizacija i bankovna tajna

Članak 10.

Odredbe Zakona o kreditnim institucijama i propisa donesenih na temelju tog Zakona koje se odnose na eksternalizaciju i obvezu čuvanja bankovne tajne primjenjuju se na podružnice.

Poslovne knjige i financijski izvještaji

Članak 11.

(1) Podružnica je dužna voditi poslovne knjige, ostalu poslovnu dokumentaciju i evidencije, vrednovati imovinu i obveze te sastavljati, kontrolirati i čuvati knjigovodstvene isprave u skladu s propisima Republike Hrvatske i standardima struke.

(2) Podružnica je dužna sastavljati i objavljivati godišnje financijske izvještaje i godišnje izvješće za njezino poslovanje u skladu s propisima Republike Hrvatske i na hrvatskom jeziku. Najkasnije u roku od četiri mjeseca od isteka poslovne godine podružnica je dužna svoje godišnje izvješće dostaviti Hrvatskoj narodnoj banci.

(3) Iznimno od stavka 2. ovog članka podružnica može sastaviti godišnje financijske izvještaje i godišnje izvješće za njezino poslovanje u skladu s važećim propisima države u kojoj je sjedište osnivača podružnice ukoliko oni značajno ne odstupaju od propisa Republike Hrvatske.

Javna objava

Članak 12.

Odredbe Zakona o kreditnim institucijama i propisa donesenih na temelju tog Zakona koje se odnose na javnu objavu na odgovarajući se način primjenjuju na podružnice.

Revizija godišnjih financijskih izvještaja

Članak 13.

(1) Reviziju godišnjih financijskih izvještaja iz članka 11. stavka 2. ove Odluke obavlja ovlašteni revizor u skladu s odredbama Zakona o kreditnim institucijama i propisa donesenih na temelju tog Zakona te u skladu s propisima kojima se uređuju računovodstvo i revizija u Republici Hrvatskoj.

(2) Podružnica je dužna Hrvatskoj narodnoj banci u roku od 15 dana od dana primitka revizorskog izvješća, a najkasnije u roku od četiri mjeseca od isteka poslovne godine na koju se odnose godišnji financijski izvještaji, dostaviti to revizorsko izvješće uključujući i financijske izvještaje koji su bili predmet revizije te ih objaviti na svojim internetskim stranicama.

(3) Osim o godišnjim financijskim izvještajima za potrebe Hrvatske narodne banke podružnica je dužna pribaviti ocjenu revizorskog društva:

1) o pridržavanju pravila o upravljanju rizicima,

2) o obavljanju poslova funkcije kontrole rizika, funkcije praćenja usklađenosti i funkcije unutarnje revizije,

3) o stanju informacijskog sustava i adekvatnosti upravljanja informacijskim sustavom i

4) o pravilnosti, točnosti i potpunosti izvješća koja se dostavljaju Hrvatskoj narodnoj banci.

(4) Ocjenu iz stavka 3. ove Odluke podružnica je dužna dostaviti Hrvatskoj narodnoj banci najkasnije u roku od četiri mjeseca od isteka poslovne godine.

Unutarnja revizija

Članak 14.

(1) Osnivač je dužan osigurati provođenje unutarnje revizije u podružnici, koja će obavljati svoje poslove u skladu s propisima Republike Hrvatske, pravilima, načelima i standardima struke.

(2) Radi ispunjenja obveze iz stavka 1. ovog članka osnivač je dužan imenovati osobu koja je u punom radnom vremenu s osnivačem, a koja ima zvanje revizora ili unutarnjeg revizora koje je stečeno u skladu s propisima kojima se uređuje revizija odnosno koje je stečeno u skladu s pravilima i programom kompetentne strukovne organizacije za stručno obrazovanje unutarnjih revizora.

(3) Podružnica je dužna bez odgađanja obavijestiti Hrvatsku narodnu banku o osobi imenovanoj za obavljanje unutarnje revizije poslovanja podružnice i priložiti dokaz o ispunjenju uvjeta iz stavka 2. ovog članka.

(4) Imenovana osoba ne smije obavljati nikakve druge poslove osim unutarnje revizije.

(5) Unutarnja revizija sastavlja izvješće o radu unutarnje revizije koje tromjesečno dostavlja rukovodstvu podružnice i osnivaču, a godišnje Hrvatskoj narodnoj banci.

Supervizija poslovanja podružnice i supervizorske mjere

Članak 15.

(1) Hrvatska narodna banka obavlja superviziju nad poslovanjem podružnice u skladu s odredbama Zakona o kreditnim institucijama, propisa donesenih na temelju tog Zakona, drugih propisa i sporazuma sklopljenih s nadležnim tijelom u državi sjedišta osnivača.

(2) Ako se u postupku supervizije nad poslovanjem podružnice utvrde nezakonitosti i nepravilnosti, Hrvatska narodna banka naložit će supervizorske mjere u skladu sa Zakonom o kreditnim institucijama.

(3) Hrvatska narodna banka obavijestit će o nalazima i mjerama iz stavka 2. ovog članka osnivača i tijelo nadležno za superviziju poslovanja osnivača.

(4) Direktor podružnice odnosno osnivač dužan je bez odgađanja obavijestiti Hrvatsku narodnu banku ako je prema osnivaču ili prema nekoj njegovoj podružnici nadležno tijelo poduzelo mjere za otklanjanje nezakonitosti i nepravilnosti, a koje bi mogle utjecati na poslovanje podružnice u Republici Hrvatskoj.

Zaštita potrošača

Članak 16.

Odredbe Zakona o kreditnim institucijama i propisa donesenih na temelju tog Zakona koje se odnose na zaštitu potrošača primjenjuju se i na podružnicu.

Prestanak i reorganizacija podružnice

Članak 17.

(1) Odredbe Zakona o kreditnim institucijama i propisa donesenih na temelju tog Zakona koje se odnose na prestanak i reorganizaciju poslovanja na odgovarajući se način primjenjuju i na podružnice.

(2) Rukovodstvo podružnice dužno je u roku od petnaest dana od dana kada je nastupio neki od razloga za prestanak podružnice u skladu s člankom 89. stavkom 1. Zakona o kreditnim institucijama odnosno od dana kada joj je Hrvatska narodna banka oduzela odobrenje za osnivanje podružnice, na trošak podružnice objaviti odluku o prestanku podružnice u »Narodnim novinama« i u najmanje dva dnevna lista koja se prodaju na cijelom području Republike Hrvatske te pozvati vjerovnike da prijave svoje tražbine.

(3) Ako rukovodstvo podružnice ne objavi odluku o prestanku podružnice na način i u roku iz stavka 2. ovog članka, odluku o prestanku podružnice i poziv vjerovnicima objavit će Hrvatska narodna banka u roku od osam dana nakon isteka roka iz stavka 2. ovog članka.

(4) Obavijest o prestanku podružnice mora biti istaknuta na uočljiv način na ulazu u zgradu sjedišta i druge poslovne prostore podružnice.

Prijelazne i završne odredbe

Članak 18.

(1) Ova Odluka stupa na snagu osmog dana od dana objave u »Narodnim novinama«.

(2) Danom stupanja na snagu ove Odluke prestaje važiti Odluka o pobližim uvjetima osnivanja i poslovanja podružnice strane banke u Republici Hrvatskoj (»Narodne novine«, br. 61/2004.).

O. br. 15-020/01-09/ŽR

Zagreb, 2. siječnja 2009.

Guverner
Hrvatske narodne banke
dr. sc. Željko Rohatinski, v. r.

Odluka, NN 1/2009-30